CELEX: 62007CN0534
Language: da
Date: 2007-11-30 00:00:00
Title: Sag C-534/07 P: Appel iværksat den 30. november 2007 af William Prym GmbH & Co. KG og Prym Consumer GmbH til prøvelse af dom afsagt den 12. september 2007 af Retten i Første Instans (Anden Afdeling) i sag T-30/05, William Prym GmbH & Co. KG og Prym Consumer GmbH & Co. KG mod Kommissionen for De Europæiske Fællesskaber

9.2.2008   
            
            
               DA
            
            
               Den Europæiske Unions Tidende
            
            
               C 37/16
            
         Appel iværksat den 30. november 2007 af William Prym GmbH & Co. KG og Prym Consumer GmbH til prøvelse af dom afsagt den 12. september 2007 af Retten i Første Instans (Anden Afdeling) i sag T-30/05, William Prym GmbH & Co. KG og Prym Consumer GmbH & Co. KG mod Kommissionen for De Europæiske Fællesskaber
   (Sag C-534/07 P)
   (2008/C 37/21)
   Processprog: tysk
   Parter
   
      Appellanter: William Prym GmbH & Co. KG og Prym Consumer GmbH (ved Rechtsanwälte H.-J. Niemeyer og Ch. Herrmann)
   
      Den anden part i appelsagen: Kommissionen for De Europæiske Fællesskaber
   Appellanterne har nedlagt følgende påstande
   
               1)
            
            
               Dommen afsagt af De Europæiske Fællesskabers Ret i Første Instans den 12. september 2007 i sag T-30/05 ophæves, for så vidt som den vedrører appellanterne.
            
         
               2)
            
            
               Kommissionens beslutning K(2004) 4221 endelig udg. af 26. oktober 2004 (sag COMP/F-1/38.338 — PO/Nadeln) annulleres, for så vidt som den vedrører appellanterne.
               Subsidiært annulleres eller nedsættes den bøde, der i denne beslutnings artikel 2 er blevet pålagt appellanterne.
            
         
               3)
            
            
               Subsidiært i forhold til den anden nedlagte påstand hjemvises sagen til fornyet behandling ved Retten.
            
         
               4)
            
            
               Kommissionen for De Europæiske Fællesskaber tilpligtes at betale sagens samlede omkostninger.
            
         Anbringender og væsentligste argumenter
   
               —
            
            
               Retten fastslog med urette, at den omstændighed, at den oprindeligt samlede procedure vedrørende »hårde syartikler« opdeltes i procedurerne vedrørende »hårde syartikler: nåle« og »hårde syartikler: fæsteanordninger«, uden at dette blev begrundet, ikke udgjorde en tilsidesættelse af appellanternes ret til forsvar.
            
         
               —
            
            
               Ved at undlade at afgøre, hvorvidt opdelingen af proceduren vedrørende »hårde syartikler« var uretmæssig, idet den omhandlede overtrædelse udgjorde en samlet og fortløbende overtrædelse, tilsidesatte Retten princippet om, at domstolsprøvelse ikke må nægtes og den grundlæggende ret til retsbeskyttelse.
            
         
               —
            
            
               Det var med urette, at Retten fastslog, at der ikke forelå nogen tilsidesættelse af begrundelsespligten i henhold til artikel 253 EF. Den lagde med urette til grund, at Kommissionens utilstrækkelige gennemgang af de relevante markeders størrelse og overtrædelsens konkrete virkning på markedet ikke havde nogen retlig betydning.
            
         
               —
            
            
               Retten tilsidesatte retningslinjerne for beregningen af bøder. Den fastsatte overtrædelsens grovhed udelukkende under henvisning til dens abstrakte form og den betragtede det laveste grundbeløb for en kategori af alvorligere overtrædelser som et mindstebeløb, der ikke kunne nedsættes. Retten undlod endvidere at betragte overtrædelsens frivillige ophør som en formildende omstændighed, hvorved den tilsidesatte retsstatsprincippet og ligebehandlingsprincippet.
            
         
               —
            
            
               Endelig tilsidesatte Retten proportionalitetsprincippet. Retten anvendte ved fastsættelsen af overtrædelsens grovhed til skade for appellanterne retningslinjerne for beregningen af bøder lige så formalistisk og ensidigt, som Kommissionen havde gjort. Retten undlod endvidere at foretage den samlede afvejning af alle sagens relevante omstændigheder, der i henhold til proportionalitetsprincippet skal foretages, men kontrollerede i stedet blot, hvorvidt bøderne var forholdsmæssige sammenholdt med enkeltstående kriterier betragtet hver for sig.